Welsh Parliament

Y Pwyllgor Biliau Diwygio

Bil Senedd Cymru (Aelodau ac Etholiadau): ymgynghoriad

21 Medi i 3 Tachwedd 2023

1. Paratowyd y ddogfen hon yn Microsoft Word. Mae dogfen eglurhaol ar gael yn [**fformat Microsoft Word**](https://view.officeapps.live.com/op/view.aspx?src=https%3A%2F%2Fsenedd.cymru%2Fmedia%2Fuhlh01ea%2Fopsiynau-hygerchedd-word.docx&wdOrigin=BROWSELINK) os oes angen unrhyw gymorth arnoch o ran defnyddio'r opsiwn 'Read aloud', neu o ran newid lliw cefndir y dudalen, maint y testun neu liw’r testun.

# Cyflwyniad

Mae Bil Senedd Cymru (Aelodau ac Etholiadau) wedi’i gyfeirio at y [Pwyllgor Biliau Diwygio](https://senedd.cymru/pwyllgorau/reform-bill-committee/) er mwyn craffu ar egwyddorion cyffredinol y Bil yng Nghyfnod 1. Mae’r ddogfen hon yn egluro sut y gallwch rannu’ch barn â’r Pwyllgor.

Mae rhagor o wybodaeth am hynt y Bil ar gael ar [dudalen we’r Bil](https://busnes.senedd.cymru/mgIssueHistoryHome.aspx?IId=41915). Mae rhagor o wybodaeth am y broses ddeddfwriaethol ar gael ar [**wefan y Senedd**](https://senedd.cymru/busnes-y-senedd/deddfwriaeth/canllaw-i-r-broses-ddeddfu/).

# Cylch gorchwyl

Mae’r Pwyllgor yn trafod:

1. Egwyddorion cyffredinol Bil Senedd Cymru (Aelodau ac Etholiadau) (Cymru) ac a oes angen deddfwriaeth i gyflawni’r amcanion polisi a nodir yn y Bil (mae rhagor o wybodaeth am y Bil i’w gweld isod).
2. Unrhyw rwystrau posibl i weithredu darpariaethau’r Bil, ac a yw’r Bil a’r Memorandwm Esboniadol ac Asesiad Effaith Rheoleiddiol sy’n cyd-fynd ag ef yn rhoi ystyriaeth ddigonol iddynt.
3. A oes canlyniadau anfwriadol yn deillio o'r Bil.
4. Asesiad Llywodraeth Cymru o effeithiau ariannol ac effeithiau eraill y Bil fel y’u nodir yn Rhan 2 a Rhan 3 o'r Memorandwm Esboniadol.
5. Pa mor briodol yw’r pwerau yn y Bil i Weinidogion Cymru wneud is-ddeddfwriaeth (fel y nodir yn Rhan 1: Pennod 5 o’r Memorandwm Esboniadol).
6. Materion sy’n ymwneud â chymhwysedd y Senedd, gan gynnwys a yw Biliau’n gydnaws â’r Confensiwn Ewropeaidd ar Hawliau Dynol.
7. Y cydbwysedd rhwng yr hyn sydd wedi ei gynnwys ar wyneb y Bil a'r hyn sydd i'w gynnwys drwy is-ddeddfwriaeth
8. Unrhyw fater yn ymwneud ag ansawdd deddfwriaeth.
9. Unrhyw fater arall yn ymwneud â goblygiadau cyfansoddiadol neu oblygiadau eraill y Bil.

# Gwybodaeth am y Bil

Os caiff ei basio, bydd Bil Senedd Cymru (Aelodau ac Etholiadau) yn:

* Cynyddu nifer yr Aelodau o’r Senedd o 60 i 96 Aelod.
* Lleihau’r amser rhwng etholiadau cyffredinol arferol y Senedd o bum mlyneddmlynedd i bedair blynedd.
* Cynyddu uchafswm y Dirprwy Lywyddion o un i ddau.
* Cynyddu’r terfyn deddfwriaethol ar faint Llywodraeth Cymru i 17 (ynghyd â’r Prif Weinidog a'r Cwnsler Cyffredinol), a rhoi’r pŵer i gynyddu’r terfyn ymhellach i 18 neu 19.
* Ei gwneud yn ofynnol i ymgeiswyr yn etholiadau’r Senedd ac i Aelodau o’r Senedd, fod yn preswylio yng Nghymru (drwy anghymwyso ymgeiswyr ac Aelodau nad ydynt wedi’u cofrestru i bleidleisio yn un o etholaethau’r Senedd).
* Cynnig mecanwaith i’r Seithfed Senedd fedru ystyried rhannu swyddi sy’n ymwneud â’r Senedd (drwy ei gwneud yn ofynnol i’r Llywydd yn y Seithfed Senedd gynnig sefydlu pwyllgor Seneddol i adolygu materion penodedig).
* Newid system etholiadol y Senedd fel bod pob Aelod yn cael ei ethol drwy gynrychiolaeth gyfrannol ar sail rhestr gaeedig, a throi pleidleisiau’n seddi gan ddefnyddio fformiwla d’Hondt.
* Newid diben ac enw Comisiwn Ffiniau a Democratiaeth Leol Cymru. Ei alw’n Gomisiwn Democratiaeth a Ffiniau Cymru a rhoi’r swyddogaethau sydd eu hangen arno i sefydlu etholaethau newydd y Senedd a chynnal adolygiadau parhaus o ffiniau etholaethol y Senedd; a rhoi cyfarwyddiadau i’r Comisiwn eu dilyn wrth adolygu ffiniau.
* Darparu ar gyfer cynnal adolygiad o effaith y darpariaethau deddfwriaethol newydd a’r modd y cânt eu gweithredu, yn dilyn etholiadau 2026 a 2030 (drwy ei gwneud yn ofynnol i’r Llywydd, ar ôl yr etholiad, gynnig sefydlu pwyllgor Seneddol i adolygu materion penodedig).

# Sut i rannu’ch barn

## Casglu tystiolaeth

Rydym am sicrhau bod ein gwaith yn cael ei lywio gan brofiadau, anghenion a safbwyntiau sy'n adlewyrchu amrywiaeth y bobl a chymunedau y mae'r materion hyn yn effeithio arnynt.

Rydym yn annog unrhyw un sydd ag arbenigedd neu brofiad o'r materion hyn i rannu’’ch barn, gan wybod yn iawn y bydd eich barn yn cael ei chroesawu a'i gwerthfawrogi.

Y dyddiad cau ar gyfer cyflwyno sylwadau yw dydd Gwener 3 Tachwedd 2023.

Gallwch anfon eich sylwadau’n electronig drwy anfon neges e-bost at [SeneddDiwygio@senedd.cymru](mailto:SeneddDiwygio@senedd.cymru), neu ei hanfon drwy'r post at y Pwyllgor Biliau Diwygio, Senedd Cymru, Caerdydd, CF99 1SN.

1. Byddem yn eich annog i gadw’ch ymateb yn gryno a chanolbwyntio ar y pwyntiau allweddol yr hoffech dynnu sylw'r Pwyllgor atynt.

### Ynghyd â'ch cyflwyniad, dylech ddarparu'r wybodaeth a ganlyn:

* Eich enw a’ch manylion cyswllt fel y person neu’r sefydliad sy’n cyflwyno’r dystiolaeth.
* A yw’ch tystiolaeth yn cael ei chyflwyno gan unigolyn neu ar ran sefydliad.
* Os ydych yn cyflwyno tystiolaeth fel unigolyn, cadarnhad eich bod dros 18 mlwydd oed.
* Os ydych o dan 13 mlwydd oed, cadarnhad bod eich rhiant neu’ch gwarcheidwad yn caniatáu i chi gymryd rhan (gellir gwneud hyn drwy’r e-bost).
* Gallwch nodi y byddai'n well gennych i’ch enw beidio â chael ei gyhoeddi ochr yn ochr â'ch tystiolaeth (ni fydd enwau unigolion dan 18 oed yn cael eu cyhoeddi).
* Gallwch nodi yr hoffech i’r Pwyllgor drin eich holl dystiolaeth ysgrifenedig, neu unrhyw ran ohoni, yn gyfrinachol, gan roi rhesymau dros hynny.
* Os ydych wedi cyfeirio at drydydd parti yn eich tystiolaeth, fel rhiant, priod neu berthynas, rhaid i chi gadarnhau eu bod wedi cytuno y cewch rannu gwybodaeth y gellir ei defnyddio i'w hadnabod a'u bod yn deall y caiff ei chyhoeddi.

## Darparu tystiolaeth ysgrifenedig

Mae gan y Senedd ddwy iaith swyddogol, sef Cymraeg a Saesneg.

Yn unol â [**Chynllun Ieithoedd Swyddogol y Senedd**](https://senedd.cymru/comisiwn/polisi-comisiwn-y-senedd/ieithoedd-swyddogol/), mae’r Pwyllgor yn croesawu cyfraniadau yn y naill neu’r llall o’n hieithoedd swyddogol, neu’r ddwy, a gofynnwn i sefydliadau sy’n ddarostyngedig i Safonau’r Gymraeg neu gynlluniau iaith Gymraeg ymateb yn unol â’u rhwymedigaethau eu hunain. Rhowch wybod i’r Pwyllgor wrth gyflwyno ymatebion os ydych yn bwriadu darparu cyfieithiad yn ddiweddarach.

Gweler y [**canllawiau i’r rhai sy’n rhoi tystiolaeth i bwyllgorau**](https://senedd.cymru/busnes-y-senedd/pwyllgorau/cymryd-rhan-mewn-pwyllgor/).

## Datgelu gwybodaeth

Gwnewch yn siŵr eich bod yn darllen [**polisi datgelu gwybodaeth**](https://senedd.cymru/cymorth/preifatrwydd/hysbysiad-preifatrwydd-pwyllgorau-r-senedd/)y Senedd cyn cyflwyno gwybodaeth i’r Pwyllgor.